khistorydata/jeongjo-sjw-relations huggingface dataset:
정조 7년 · 목
敎曰。噫。乙丙之事。尙何言哉。凶徒亂孼。結締腸肚。左右旁何。日夕交煽。凡所以恐動予危通予者。殆無紀極。予之不得解衣而寢者。積有日月。至今追思。心驚夢噩。時則有若贈判書李鎭衡。爲予宮僚。一心王室。殷憂焦慮。至達面目。慰予以忍性之義。勉予以處囏之道。藹然忠赤。有足感歎。雖以賊黨百端媒孼之謀。亦莫窺其涯涘。逮夫數年以來。世變層生。無所不有。而涇不渭濁。薫不蕕化。終始一節。隨處彌堅。雖謂之昏夜明星。未見其過實。肆予曰篤不忘。傾嚮深深。擬將晉秩入座。警勵頹俗。而未之果焉。沒後貤贈。始用所常朝者。每一念至。可勝慘惜。向來致酹。已示予意。而當此民彝漸晦。人志靡定。一部明義。無地可讀之日。如贈判書者。何處得來。噫。國無節惠之典則已。不然。不加於此等之人。而加於何人也哉。贈禮曹判書李鎭衡。其令弘文館議諡。此傳敎。便是自家一編行蹟。亦不必待狀而爲之。一體知悉事分付。
정조 7년 · 강
遞慶尙左道京試官林道浩。以徐有成代之。
정조 7년 · 목
道浩以身病呈狀。吏曹啓請改差也。
정조 7년 · 강
命別武士崔光世。該營治罪。
정조 7년 · 목
義禁府。以禁衛營別武士崔光世拿囚啓。敎以。放送。出付該營治罪。
정조 7년 · 강
遣承旨。詣修改處。奉審以來。
정조 7년 · 목
宗廟 永寧殿永禧殿景慕宮修改也。
정조 7년 · 강
遞承旨李文源。以金憙代之。
정조 7년 · 목
敎曰。在外承旨許遞。前望單子入之。
정조 7년 · 강
檢閱李崑秀。以母病陳疏經出。批許救護。
정조 7년 · 강
命抄啓文臣。新榜人加抄。
정조 7년 · 목
敎曰。抄啓文臣在京無故者。只是四人。今朔講會製試。俱不得爲之。苟簡甚矣。況今新榜才過。亦多加抄之人。從近加抄事。傳于政府。
정조 7년 · 강
命失牌巡將姑勿勘罪。待推尋。更爲草記。
정조 7년 · 목
兵曹啓言。二所巡將李英載。去夜巡檢之際。巡將牌不能善護。至於見失云。當該巡將拿問。巡牌落在蹃上。則必有拾得人。分付漢城府。知委各洞任。使之現納。隱匿之弊。亦令左右捕廳。請各別譏詷。敎以。巡將聞是癃老人云。不堅佩持。閪失於達夜巡行之際。不足深靑。巡牌旣無御押。事體與標信或命召差間。故事標信見遺。與命召失火律同罪。而且於數十年前。因標信皮囊之全數見失。限推尋間。主管人姑不勘罪。由前由後。勘律之如許。法意有在。此巡將姑勿勘罪。待推尋更爲草記。令京兆分付五部推尋。則繹騷宜念。只令捕廳。限五日得納事。自政院嚴明分付。大抵近來巡將。以病不勝任之類苟充之。故有此弊端。此後啓下之時。無或如前亂雜可也。
정조 7년 · 강
推訓鍊大將具善復。禁衛大將李敬懋。御營大將李柱國。
정조 7년 · 목
訓鍊都監禁衛營御營廳啓言。集春門北邊宮墻頹圮處。頃於日寒時改築矣。今因凍解。蹲縮頹落。仍卽改築。而其時三營牌將。各自該營。從重懲治。臣等亦不無不能檢飭之失。惶恐待罪。敎以。解凍前修築之故。已慮有此弊。此非渠輩之不謹董役。卿等推考。使之急速修改。此後各處者役將校姓名書置。復有旋圮之事。各別重勘後草記事。定式施行也。○又因兵曹草記。敎以。該營大將推考事。已於該營草記下敎矣。將校事。事勢似然。不必科治。令各該營參酌棍治也。又因兵曹李英載勘罪草記。敎以。考例稟處。
정조 7년 · 강
命米五石。錢五十兩。木一同。輸送于和平翁主房事分付。
정조 7년 · 강
命忠勳府收稅拒納之類嚴懲。未收穀待秋徵捧。
정조 7년 · 목
該府啓言。本府田畓奴婢之在於諸道。而至於收稅一款。道臣守令之論罪。非止一再。而各該營邑。不肯動念。湖西一道。弊端愈甚。應納地稅。不惟不給。敺逐差人。少無顧忌。故扶餘恩津定山公山尼城德山等邑土豪中。尤爲作梗之類。照法嚴繩。而若不檢飭。則道臣推考。守令施以罷職之典事。昨年筵稟蒙允。而土豪頑民。畢竟拒納。該道擧行。誠爲未安。作梗之類。一一査出。嚴刑懲勵。未收穀物。待秋成徵捧之意。請知委於該道監司處。允之。
정조 7년 · 강
命嶺伯賑穀加請。草記稟處。
정조 7년 · 목
因慶尙監司李秉模賑穀加請狀啓。敎以。今日內草記稟處。
정조 7년 · 강
命前捕校崔道亨。特爲加資。
정조 7년 · 목
因捕廳前捕校崔道亨巡牌搜納草記。敎以。無論搜得與來納。其在勸後之道。宜有別般論賞之擧。前捕校崔道亨。特爲加資。
정조 7년 · 강
判下秋曹慶尙道放未放回啓。
정조 7년 · 목
刑曹啓言。本曹所管定配罪人放未放。竝依啓聞施行矣。朱晚 晦未至配。所已爲蒙放。罪人英伊。旣是義禁府所管。而混錄於本曹所管者。俱涉矇然。該道臣推考。晚晦請卽爲放送。允之。敎以。草溪罪人全時弘。蔚山罪人洪禹喆。巨濟罪人魏相最等。竝放送他道徒流案中。似此罪名。一體放送。蔚山罪人朴文玉亦爲放送。機張罪人煥程。巨濟罪人金勳。竝徒流案爻周。
정조 7년 · 강
遣承旨。詣受 香所。奉審摘奸。
정조 7년 · 목
先農壇節祭。在明日也。
정조 7년 · 강
召見承旨于誠正閣。仍行召對。閣臣金憙。承旨李在學。玉堂李太亨嚴思晚。假注書沈晋賢。
정조 7년 · 목
講國朝寶鑑。○予曰。注書出去。兵曹草記。促令入啓。晋賢持丹鳳門守門將及把守軍等究問草記以入。予曰。決棍幾度乎。羅台洽居在何處。年幾何。取才初仕與否。詳問以奏。晋賢回奏曰。將與卒皆決棍十度。羅台洽年今二十九。居平壤。而因閑散取才。得除守門將云矣。予曰。俄者擊鼓人。卽政院水工之所指導云。注書査問以入。晋賢回奏曰。水工孟聖才者。果爲炊火於都承旨房矣。忽有一人。來坐聖才之傍。同爲熟火。聖才問其來之由。則答曰。適有尋訪者入來矣。主上今御何處耶。聖才答曰。方御大內矣。其人曰。着紅衣坐於門者誰也。聖才答曰。武藝別監之守門者也。其人忽不知所向已。而果有擊鼓事云矣。聖才之招如是矣。予曰。水工根着居住。更爲査入。晋賢回奏曰。本是交河百姓。來托渠之三寸叔。今二月日。始入於政院水工之雇工云矣。予曰。弘文館諡狀來到者幾何。思晚曰。尹慤金萬重諡狀來到。而其餘未及來耳。予曰。來到者持入。
정조 7년 · 강
命科期不遠。申飭試所。
정조 7년 · 목
副修撰嚴思晩啓言。敎養人材。卽有國先務也。我朝人材之蔚興。莫盛於 中廟之時。猶以人材之陵夷。有此 中朝之發歎。顧今人材眇然。比諸 祖宗朝盛際。不知爲幾層落下矣。若言今日敎養人材之道。則獨科擧是已。近來早呈。作一痼弊。爲士子。旣不能盡意製成。則爲有司者。顧何以搜得人材耶。當此科期不遠之時。宜有飭勵之道。敢連矣。批以。大比不遠。出擧條申飭試所也。
정조 7년 · 강
命閤門攔入擊鼓漢。各別重繩。
정조 7년 · 목
副校理李太亨。副修撰嚴思晚啓言。近日法綱。日漸解弛。雖以今日事言之。閤門咫尺之地。常漢之潛自攔入。肆然擊鼓。事未前聞。極爲驚駭。兵曹堂郞。旣已拿處。自當勘罪。而攔入之漢。決不可尋常處之。臣等謂無論情實之如何。各別重繩。俾鄕曲愚氓。知有國法。斷不可已也。從之。
정조 7년 · 강
罷拿兵曹參知李䕫。佐郞申曮。
정조 7년 · 목
政院啓言。卽者一常漢。稱以密陽人。攔入閤門近處。肆然擊鼓。當此門禁申嚴之時。兵曹之不能檢飭。不可無警。入直堂郞從重推考。當該守門將所當重勘。而本院請推外。無他罰。何以爲之。敎以。待結末。當處分。而今日入直堂郞。姑爲先罷後拿。初七日以後入直堂郞。捧現告以入。
정조 7년 · 강
遞兵曹參判鄭昌順。以尹塾代之。尋遞。以吳載純代之。
정조 7년 · 목
敎曰。兵曹無入直堂上。差祭參判許遞。與參議參知二望單子入之。又敎曰。新除授兵曹堂上。待下批牌招。推栘入直郞官未差之代。各別擇差。近來銓曹於騎省。多不擇擬之故。有此無前之擧。另飭銓曹。○因兵曹堂上牌不進啓稟。敎以。參議有實恙。參知有實故云。竝許遞。與參判未差之代。前望單子入之。騎省無入直之人。待下批牌招入直。
정조 7년 · 강
以尹塾爲戶曹參判。前望也。
정조 7년 · 강
遞承旨徐鼎修。以南玄老代之。尋遞。以趙時俊徐有大爲承旨。
정조 7년 · 목
敎曰。右承旨許遞。前望單子入之。○政院以玄老兵曹入直堂上現告捧入啓稟。敎以。望筒勿施。前望單子入之。
정조 7년 · 목
敎曰。淸風府使之代。今日政差出。又敎曰。忠牧首擬。雖是屢典州郡之人。而本邑賑事方張之故。不可一時曠官。以道內守令點下。使之除朝辭。卽爲赴任。無或遲滯。赴任日子。使卽狀聞。近來諸道尤甚之次邑守令。果無給暇之事乎。更令廟堂。申明嚴飭。○以沈豊之爲大司成。李義綱爲忠州牧使。李白圭爲淸風府使。洪檢爲副總管。洪聖禧爲宣傳官。初仕也。
정조 7년 · 강
許施嶺南備荒穀軍作年加劃之請。
정조 7년 · 목
備邊司啓言。卽因慶尙監司李秉模賑穀加請狀啓。今日內草記稟處事命下矣。取見元狀啓。則以爲本道尤甚十三邑外。初不設賑。之次諸邑。方當春窮。轉益遑汲。不可不設賑。救急處不下三十餘邑。前道臣所請得賑資三萬石。有太半不足之慮。私賑貼帖價備荒穀二萬石。軍作年祖一萬石。合三萬石。準數加劃事。請廟堂稟旨分付矣。本道穡事之大違初料。民間形勢之漸至渴悶。道臣旣以巡路目見。備陳如此。賑政之追設。有不可緩。則賑資之加請。其勢固然。其在朝家軫恤之道。不可不劃卽爲準施。以終前後若保之德意。而賑邑多少。旣不可比論於昨年。前道臣之數。雖曰不足。倍數加請。或涉太過。今此所請中。只私賑帖價備荒穀二萬石。更爲劃給。穀物名色。分俵各邑。使之區別狀聞之意。請分付。敎以。道伯坐在裏許。必費商量。而有此加請矣。不許則已如欲準施。豈拘於二萬三萬之間也。況道臣逆度廟堂之裁削。至以餘輒還錄等說。尾陳狀末。然而自朝家。準所請減一萬之數。則是朝家不示信於藩臣也。草記所論。未知爲穩。直令依狀請施行事分付。
정조 7년 · 강
汰守門將羅台洽。
정조 7년 · 목
兵曹啓言。依下敎。丹鳳門守門將羅台洽。近仗軍士崔光雲。一傡拿入。嚴棍取招。則台洽所告內。入直以後。不離門側。今此攔入。似是入房喫飯之時。而不能覺察。罪合萬死云。光雲所告內。長立把守。而或入留直間喫飯之時。今此冒入。全未覺察。罪死無惜云。箇箇嚴棍究問。終不直告。爲先捧供以入。敎以。待結末科罪次。闕外拘囚。以待處分。行首守門將。該門守門將。爲先汰去。
정조 7년 · 강
命李虁等。捧供以入。
정조 7년 · 목
因李虁申曮囚單子。敎以。待明朝。捧供以入。
정조 7년 · 강
勘放時囚李樂培。
정조 7년 · 목
義禁府啓言。延安前府使李樂培照律。杖八十收贖。奪告身三等。私罪施行。允之。敎以。功議各減一等。
정조 7년 · 강
遣承旨。詣 宗廟景慕宮。 奉審摘奸。
정조 7년 · 강
召見賑恤堂上鄭民始于誠正閣。
정조 7년 · 목
敎曰。賑恤堂上入侍。民始曰。昨日密陽人恣意攔入。擊鼓閤門。實是前古所無之變。不勝驚惋矣。予曰。此亦紀綱所在。騎曹不能察飭。致有此擧。極甚怪駿矣。敎曰。工曹判書徐有慶入侍。予曰。今召卿者。使之馳往 弘陵。奉審摘奸以來耳。
정조 7년 · 강
以趙尙鎭爲承旨。前望也。
정조 7년 · 강
推司諫李濟萬。承旨李在學。
정조 7년 · 목
政院啓言。昨日兵曹堂郞。旣有先罷後拿之命。則未及勘罪之前。先請削職。有違格例。啓辭捧入之際。矇未覺察。臣則惶恐待罪。而發啓臺臣。不可無警。請推考。允之。敎以。爾亦推考。
정조 7년 · 강
司諫李濟萬。避嫌乞遞。賜批。
정조 7년 · 목
避嫌略曰。昨日嶺民之攔入。門禁之疏虞。竊有區區駭軟者。略有所論列矣。卽因政院之啓。伏承推考之命。臣不勝慚悚之至。蓋臣之傳啓。旣在於處分未下之前。喉院書入。適在於處分已下之後。旣傳之啓。還推無例。始擬之律。亦是罷職。則事勢卽當。其何敢晏然於臺次。請命遞斥。批以。格例則差違。而事勢或似然矣。勿辭亦勿退待。
정조 7년 · 강
行召對于誠正閣。承旨洪明浩。閣臣徐龍輔。玉堂李太亨姜★(亻+寅)假注書尹行任。兼春秋曺有喜[喜有:I-PERSON]金鳳顯。
정조 7년 · 목
講國朝寶鑑。○予曰。今日卽 弘陵忌辰齋日。故俄者下敎。不以召對書出矣。敎曰。 弘陵奉審重臣入侍。予曰。奉審無頉乎。工曹判書徐有慶曰。俱無頉矣。予曰。本 陵近處虎患。何如云耶。有慶曰。自數日以後。寢息云矣。予曰。獻官誰也。有慶曰。尹師國矣。予曰。今番大科初試。初無分三所之敎。而該曹誤爲磨鍊。致有外間之訛傳。甚可怪矣。思晚曰。外間果有此說。故臣亦認以有下敎矣。今承筵敎。極甚怪訝矣。予曰。該曹堂上。不可無問備之責矣。
정조 7년 · 강
推禮曹判書金華鎭。
정조 7년 · 목
副修撰嚴思晚啓言。近聞外間所傳。則增廣一二所。初試額數。合爲一百十人內。除出五十人。送于館試云矣。今伏聞。自該曹元無入啓稟定之事。而館試之說盛行於外間。儒生輩誤認以分設三所。至有爭赴圓點之擧。當此試圍不遠之日。宜有明白知委之道。故敢達矣。敎以。該曹旣無草記或筵稟之事。事甚訝惑。以此所奏出擧條。使諸生知悉也。又啓言。今此館試設行之說。旣無筵稟定式之事。而該曹誤爲磨鍊節日。致有多士紛紜之弊。臣等謂該曹堂上從重推考爲宜矣。從之。
정조 7년 · 강
命虎獵盡捉之道。三營具意見草記。
정조 7년 · 목
訓鍊都監啓言。西五陵近處捉虎軍六十名。將校率領。明日爲始。限三日出送。敎以。許多軍兵之逐日逐虎之際。貽弊不少。從近撤罷。實爲便當。未知虎患之止息與否。卿與禁御將。參量事勢。三將臣各以意見草記稟處。城外虎患。亦未止息云。行獵之政。無或專力於 陵寢近處故然乎。亦爲具由草記。又啓言。向日雖捉一大虎。尙有數虎。而爲行獵所逐。隱避於 恭陵 順陵林木中。故 陵官報狀。纔到禮曹云。旣聞所在處。則雖有弊端。爲民除害之道。不可不仍爲行獵。東道南道。亦令禁御兩營。另加獵捉便好。請依此擧行。敎以。卿言甚好。依此爲之。待過三日限。姑爲撤獵。仍令各 陵官。從所見這這論報。如不止息云。爾則更卽草記行獵。期於盡捉。至於城外。雖曰少息。猶未快寢。有難遽然停止。且於此竊有訝惑者。今番橫行之惡虎。但畏訓御營紀律。以至騈首就擒。而獨於禁營。尙不得雛虎一頭。其在勸懲之道。不可無弦韋之政。自明日限三日。西城外及南城外。各送善放牙兵三十名。使之期於獵捉。○禁衛營啓言。凡係獵虎之道。京軍不如鄕軍者審矣。其所獵捉。惟在各其地方官。親董檢飭之如何。嚴飭道臣。趁此農前。廣加一時獵櫛。恐不可已。而如有善放砲手不足之邑。則令楊廣州水原等邑。互相推移捜獵。亦合事宜。城外行獵。則三軍門。依前日次。請限畢捉。輪回行獵。敎以。卿言甚好。而此意若出於訓御將。則尤可謂確論矣。但卿營數旬行獵。未見一頭眇虎。番番空往空來。則今此替使鄕軍行獵之說。果無蹤跡之嫌乎。然卿言大體有妙理。本營鄕軍中。在湍坡人。如有善放砲手。卿其優給糧資。以待捉納。厚施賞典。仍停番上之意分付以送。則或爲激勸之道。而可除役民之弊乎。更具意見草記。名以三營。似此尋常行獵之事。推遜於兩營。則豈非欠事。惟今之敎。必欲令本營捉納也。卿其一體知悉。○御營廳啓言。三營行獵五頭虎獵捉。更未捉得。多日搜獵。徒費日子。今姑撤捕。以觀虎跡之有無。更爲行獵。 陵寢近處。隨其 陵官之報來卽爲出獵。恐合事宜。請以此擧行。敎以。卿言亦好矣。已於訓局草記下批。照此擧行。而本廳則依訓局例。姑爲撤獵。撤獵之後。卿與訓將相議。兩營各抄善放軍略干名。仍又優給糧資。城外近處。使之寬限捕納。別施賞典。則果無爲弊之端。而亦有專力之效耶。更具意見草記也。
정조 7년 · 강
命時囚李虁等議處。
정조 7년 · 목
義禁府啓言。前參知李虁。前佐郞申曮等原情。泛稱遲晚。虁則曾經侍從。請除刑推議處。曮則請刑推得情。允之。敎以。幷以削職。今雖照律。律不必加於此。放送。春寒尙峭。在囚未捧供未議處之類。明日開坐擧行。俾無滯獄之弊。又啓言。晉州前營將金㷞原情。泛稱遲晚。曾經宣傳官。請除刑推議處。允之。
정조 7년 · 강
命岳乭及水工。移送刑曹。照法懲勵。守門將近仗軍士。令兵曹決處。
정조 7년 · 목
捕廳啓言。私奴岳乭。莫重禁扄之內。有此無前之擧。更加周牢究問。請期於得情。敎以。可知其無他隱情。而潛入闕門。大係後弊。特爲參酌。移送刑曹。照法勘處。差備門指示。是在炊㷝水工漢。令刑曹嚴刑懲勵後。竝卽草記事分付。待結末處分次拘囚。守門將近仗軍士等。亦令兵曹分等決處事。一體分付。○因兵曹守門將羅台洽。近仗軍士崔光雲。竝加棍十五度放送草記。敎以。軍士十五度。將亦十五度乎。殆無差等。加棍五度放送可也。
정조 7년 · 강
大報壇親祭時省牲省器。命躬往。
정조 7년 · 목
禮曹以來三月初三日 大報壇親祭時省牲省器取稟。敎以。謹當躬往矣。
정조 7년 · 강
召見承旨林錫喆李在學于誠正閣。
정조 7년 · 목
予曰。館試擧行委折。詳問該吏乎。錫喆曰。泮儒之許赴館試。曾有節目。而近不遵行云矣。予曰。館試若不設行。則似有抑鬱之歎矣。錫喆曰。該曹初不善爲矣。予曰。科試不遠。泮中到記儒生。想必多矣。在學曰。比前稍多矣。予曰。尊經閣册子。近多見縮云。是可怪矣。在學曰。不但尊經閣爲然。本館亦無書籍。或有苟艱之時矣。予曰。奎章閣待敎。便是玉堂南床矣。在學曰。然矣。予曰。玉堂雖次點。皆爲行公乎。在學曰。然矣。予曰。今日坐直誰也。在學曰。林錫喆金憙爲伴直矣。命讀八江摘奸宣傳官朴基豊別單書啓訖。予曰。此書啓出付貢巿堂上。待明朝回啓事分付。予曰。箕伯何以不發巡耶。在學曰。未聞其故矣。敎曰。諸道伯行部形止。幾皆登聞。而完伯乍發旋歸。箕伯東伯。則尙無動靜。令廟堂問于該道以啓。
정조 7년 · 강
命議諡斯速擧行。
정조 7년 · 목
敎曰。以議諡事。屢有下敎。而尙不擧行。諡狀末到處。令弘文館叧加催促。諡狀不待者。及諡狀已到者。竝令斯速議諡。玉堂末差之代。明日政差出。待下批牌招察任。仍令不多日內擧行。
정조 7년 · 강
命翰注薦狀啓目。復舊例。
정조 7년 · 목
敎曰。向因翰注薦狀事有提敎者。而近又抛置。如翰林望。以本館薦狀懸註。注書望。以本院薦狀懸註等事。吏曹則遵守舊例。望筒依例懸註。而本館本院。則越薦狀之時。啓目之例。近皆廢却。獨於漢學敎授越薦者。有司譯院啓目。大抵各司薦狀之不入啓。先爲越送。卽 肅廟朝丁酉年間。一時權行之制也。此事顚未。詳載通文館志。蓋以其時不緊公事。留院故耳。以此意。自政院申明知委。此後復舊例爲之事分付。
정조 7년 · 강
命待敎會圈。差出檢校提學擧行。
정조 7년 · 목
敎曰。本閣待敎。久未差出。番次亦甚苟簡。明日政差出。翰圈注薦說通諸人。列書會圈。旣有定式。應參閣臣。自本閣牌招。今日擧行。又敎曰。閣誌中。圈會時提學在外或有故。則差出檢校提學主圈。如文苑前大提學牌招。及翰苑別兼春秋付職之例爲之事。已有受敎定式。見今本閣一二提學俱在外。檢校提學一員差出擧行。本閣知悉。
정조 7년 · 강
行閣圈檢校提學黃景源。直提學鄭志儉徐有防。直閣徐龍輔。檢校待敎鄭東浚。
정조 7년 · 목
待敎五點李崑秀尹行任。四點李祖承。以上取三人。
정조 7년 · 강
持平李書九陳疏自引乞遞。仍懲討。賜批。
정조 7년 · 목
疏略曰。臣父之頃年一疏。不憚權貴。可質神明。曾在 先朝。已蒙俯燭。而祗緣臣不肖無狀。以致仇敵潛伺。籍手相報。捏合不干之事。擠陷罔測之地。至使誣衊之說。延及旣骨之親。苟非臣不幸通籍。人之爲言。豈至於此哉。亟降威命。先削臣科名職秩。重勘臣不忠不孝之罪。臣方泥首候命。不敢自處以朝紳之例。不宜更及他說。而惟是懲討大義。不忍以私義之未伸。終有所泯點。竝此冒陳。爲惟彼鄭妻之妖邪。龜柱之陰譎。實是君父之深讎。 宗社之劇賊。夫萬世之逆。莫過於獜謙範能。千古之凶。無加於量鐉浚[後:I-PERSON]翼。而苟究其窩窟根抵之所在。一則鄭妻。一則龜柱。而或臥斃於牖下。或偃息於島中。其可曰國有法乎。若乃國榮之陰蓄異志。德相之和附賊臣。惡貫穹壤。憤極神人。而俱逭肆巿之誅。尙緩孥戮之典。樂純則依藉賊榮。兜攬權柄。莫非罔赦之罪。而未死之前。當律不加。煥億則慫慂逆德。醞釀禍機。俱是不軌之謀。而旣拿之後島配旋。仍天討之不嚴。胡至於此耶。亟從三司之請。俾公法夬正。輿憤少洩焉。批以。疏末所陳。諸批悉及之矣。往事不可追提。爾其勿辭察職。
정조 7년 · 강
命故諭善朴聖源。特贈吏判。令弘文館議諡。
정조 7년 · 목
敎曰。以念舊學錄舊寮之意。前此決第。有南奉朝賀及贈判書李鎭衡贈諡之命。而如故諭善朴聖源之行誼勞勩。尙稽易名之典。實爲欠事。噫。故諭善多年訓誨之功。予豈一日忘于懷。每一念及。曷任愴傷。況當議諡之時。故諭善豈或後於人。故諭善朴聖源。特贈吏曹判書。例兼大提學。令該曹口傳下批。仍令弘文館。一體議諡。聞本家貧寒。宣諡時。令該曹優給宴需。以示朝家不忘故人之意。
정조 7년 · 강
命南奉朝賀文集朴諭善敦孝錄。竝印頒。
정조 7년 · 목
敎曰。南奉朝賀文集。才命校正。御製序文。昨年亦已親撰以下矣。今則外閣寶鑑印役告成。奉朝賀文集。從近印出事分付。畢役後。當頒給本家。仍爲致祭。以此分付。朴諭善所撰敦孝錄。亦以印頒之意。已有下敎。此亦鱗次擧行。亦令外閣知悉。
정조 7년 · 강
遞承旨趙尙鎭。以尹行元代之。
정조 7년 · 목
政院以尙鎭在外啓請下諭。敎以。許遞前望單子入之。
정조 7년 · 강
命武經講員抄啓。更爲磨勘以入。
정조 7년 · 목
因兵曹賓廳講武經講員加抄事草記。敎以。卿有政事之技。而無抄啓之才乎。更爲磨勘以入。
정조 7년 · 강
許施畿營還穀加分之請。
정조 7년 · 목
備邊司啓言。卽見京畿監司李亨逵狀啓。則昨年停捧未捧亦多還穀元數。比前大縮。就中循例半分。實無排巡接濟。各邑應留中。特許折半加分爲請矣。畿邑還穀本自不數。未捧亦多。分留法意。雖甚嚴重。此等之年。容有闊狹。依所請。應留十三萬七千石零中。折半加分之意。請分付。允之。
정조 7년 · 강
命行獵時。切勿役民。
정조 7년 · 목
禁衛營啓言。本營行獵。便否草記事批下矣。本營鄕軍。下番在家之時。元無抄上使役之例。今欲招致給糧。反貽弊端。如有捉虎來納者。厚賞減番之意。發關地方官。則似有實效。請依此擧行。允之。敎以。切勿役民之意。措辭一體分付。
정조 7년 · 강
命時囚金㷞照律。李英載分揀。黃道旭議處。
정조 7년 · 목
義禁府啓言。㷞請照侓。敎以。金㷞事甚麼罪犯之有無。自有道內與論。朝家雖不必作證。大抵本事。權璿自權璿。金㷞自金㷞。不可以權哥之有甚贜。謂㷞以無奸狀。依此照律。以懲他年淺武弁化身嗜鐶之習。又啓言。巡將李英載原情。泛稱遲晚。當請刑。年過七十。請上裁。敎以。分揀放送。又啓言。別武士黃道旭原情。泛稱達晚。請刑推得情。允之。敎以。考律勘放後草記。
정조 7년 · 강
召見承旨趙時俊不誠正閣。
정조 7년 · 목
予曰。副應敎鄭東浚出牌事分付。敎曰。都承旨入侍。時俊進伏。予曰。見卿久矣。予曰。向者卿以慰諭使。出往嶺南。而或有取怨之事。是何故也。時俊曰。再昨年雖曰慘凶。比乙丙。大有差勝。且人心吝嗇。預爲遠慮。故免飢者居多矣。予曰。分賑穀數爲幾何乎。時俊曰。當初下去時。請得三萬石。而到營後。果有不足之慮。故至有加請之事矣。予曰。還穀留庫爲幾河乎。時俊曰。爲六十萬石矣。予曰。營債革罷後果何如。時俊曰。亦有不當罷而罷者。故有難處事矣。予曰。南倉錢亦爲革罷乎。時俊曰然矣。時俊曰。嶺營防債後。全以穀物。作錢需用。而防債穀及加分穀兩色耗之每年作錢者。當爲一萬三千餘石。毋論豐歉。論其穀價。則沿邑貴而山邑賤。故沿邊穀漸致耗渴。此甚可悶。如或爲各庫監色輩沾漑之道。相換發賣於高價之處。則其流之弊。將不勝言。防債穀則臣於作年。參量郡邑大小。穀簿多寡。惟移均排。分置七十邑。使之只賣該邑當年耗條。而不得換犯元穀。加分耗則亦於加分邑。作錢取用。俾無一包移易之意成置節目。而其堅守不撓。有未可知。若拘顏私。隨時換賣。則列邑受弊。穀簿紊亂。自廟堂措辭嚴飭。以爲遵行之道宜矣。予曰。依爲之。予曰。營用所縮之物。請索朝家。如或寧失於民。則固無所惜。而至於營用。事面有異。故不爲許施。時俊曰。 聖敎然矣。予曰。漆原縣監姜應煥治績何如。時俊曰。爲道內第一矣。予曰。在昔宋朝。有新授閣職。則輒有誥制。今於閣臣新授。亦倣此例。命讀李崑秀待敎敎旨訖。予曰。 中廟朝仁宗。讀綱目畢。有宮僚賜宴之擧。今兹兵曹參判。自予始讀綱目至畢秩。連在宮官。是亦異常矣。是故將施錄舊之典矣。予曰。林性運除拜後。卽爲來待事分付。予曰。舍檢望姑未擬定。則後日政差出事分付。
정조 7년 · 강
命朴諭善林德躋贈諡。
정조 7년 · 목
敎曰。昨日朴諭善贈諡傳敎中。無不待諡狀下敎。本館眩於擧行云。今日一體爲之事分付。又敎曰。亞卿贈諡。其例絕罕。雖有特敎。未免苟簡。此人陞贈。予何愼惜。故大司憲林德躋。今日政正卿贈職。仍令弘文館知悉。今日議諡時。以新贈官銜書之事分付。宣諡日與朴諭善家。當致祭。宣諡官不可不差出。吏曹佐郞前望單子入之。
정조 7년 · 강
遞大司成沈豊之。
정조 7년 · 목
敎曰。聞其病勢未差。況今大小科場期日不達。大司成沈豊之許遞。今日政。以在京無故人差出。
정조 7년 · 강
命太常合諡。今日爲之。
정조 7년 · 목
敎曰。弘文館議諡坐起後。長官持三節使度諡狀入侍。太常合諡。其令今日爲之。都堂揀擇。過齋日後爲之事分付。舍檢後日政亦爲差出事。分付銓曹。
정조 7년 · 목
敎曰。龍崗縣令有闕之代。今日政差出。仍令不多日內辭朝。○因順康園守奉官望筒。敎以。參奉窠相換啓下。使之謝恩後來待。○以趙英鎭爲大司諫。鄭東浚爲副應敎。李崑秀爲待敎。尹長烈爲龍崗縣令。徐鼎修爲大司成。鄭龍祚爲 順康園守奉官。林性運爲 思陵參奉。龍祚以下。竝初仕也。
정조 7년 · 강
召見 思陵參奉林性運于誠正閣。
정조 7년 · 목
予命性運進前。予曰。今見爾。殊甚愴然。年今幾何。誰之壻也。性運曰。年十九歲。李䨞之壻也。予曰。爾有第否。年幾何。性運曰。有一第。今年十六歲。予命先退。予曰。通文館誌。有薦狀前例。在於 肅廟甲申政院啓辭中。今番薦狀。猶有違式者矣。予曰。弘文館所在議諡狀。皆令入之。
정조 7년 · 강
勘放時囚黃道旭。
정조 7년 · 목
義禁府啓言。別武士黃道旭照律。杖八十收贖奪告身三等。請放送。允之。敎以。如有功。減一等。
정조 7년 · 목
予曰。吏曹佐郞李集斗。催促上來事分付。予曰。右副承旨。何以牌不進乎。在學曰。聞有實病云矣。在學曰。翰注初付時。亦有薦狀。而近無此例矣。予曰。考丙申日記爲之可也。
정조 7년 · 목
敎曰。右副病勢。果難供劇云。許遞。前望單子入之。
정조 7년 · 강
命各司薦狀。因舊例修啓。
정조 7년 · 목
承旨李在學啓言。各司薦狀復舊例事。已有傳敎。而昨日薦狀之入啓者。皆違格式。似因未諳舊例而然矣。通文館誌該用文狀條。有薦狀規式。此後各司。一依此例修啓。俾無違式事。請出擧條知委。從之。
정조 7년 · 강
命捉虎將校別單書人。
정조 7년 · 목
禁衛營啓言。漢北門外。小虎一頭捉得封進。敎以。虎則卿處賜給。將校自本營各別施賞。又當內下賞典。別單書入。又啓言。外南山中麓。大虎一頭捉得封進。敎以。兩日之內。連捉二虎。卿營事極爲可嘉。今則所捉之數。雖遜於訓局。而與御營較之。可居伯仲。足以雪前恥。爲卿甚幸。更爲捉納。則卿營之功。反爲三營之最。以此知悉。切勿懈忽。益加董飭可也。元賞卽自本營擧行。而內下別賞次別單書入。
정조 7년 · 강
遣承旨。詣 儲慶宮毓祥宮延祐宮受 香所。奉審摘奸。
정조 7년 · 강
召見承旨李在學。閣臣徐有防于誠正閣。
정조 7년 · 목
予曰。藥房提調出去與否知入。注書趙衍德奏曰。以發賣事。俄已出去矣。命讀各道分賑狀啓。還穀加分狀啓。予曰。昨日丹鳳門攔入兪漢駿。爲人果何如耶。在學曰。稱有班名。而見甚愚迷矣。有防曰。直閣待敎新除則有做度。重來則以重來番爲之矣。予曰。所奏然矣。
정조 7년 · 강
以趙鼎鎭爲承旨。前望也。
정조 7년 · 강
承旨林錫喆疏陳應避之嫌。乞遞。批下該曹漢處。
정조 7년 · 목
錫喆與左副承旨趙鼎鎭。有姨從應避之嫌也。
정조 7년 · 강
大司憲李在協避嫌乞遞。賜批許之。
정조 7년 · 목
避嫌略曰。臣於府啓中。有不可參涉者。屢逋嚴召。向引守令署經之稽滯。特命重推誨責備至。至以無端不出爲敎。悚蹙益無所措。宜卽自例。仰請郵罰。賤疾適苦。今始來避。所失大矣。請命遞斥。批以。依啓。
정조 7년 · 강
御誠正閣。行晝講。召見統制使李漢昌。知經筵李性源。特進官洪秀輔。承旨尹行元。玉堂沈基泰嚴思晚。假注書沈晋賢。兼春秋金星甲。宗臣安川君烓。武臣副護軍南志默。
정조 7년 · 목
講孟子。○辭陛也。○性源曰。恩信君墓祭廳事。有稟達者矣。予曰。次對日稟處也。烓曰。宗簿都監 八高祖圖。至 宣廟爲二本。而 大院君派。書者妣字乎。予曰。依前本爲之。予曰。玉堂下番。何其許久入直耶。思晚曰。入直今爲八日。有所掌册子。修整進獻後出直。故自致多日矣。今已訖功。何以爲之乎。予曰。姑待下敎入之也。敎曰。統制使入侍。予曰。統營近甚凋弊。悉心孜孜可也。漢昌曰。謹當盡心奉公矣。
정조 7년 · 강
命賑民給糧播耕。
정조 7년 · 목
知經筵李性源啓言。今日請筵。因農功文義。有仰達者矣。目今春序過半。政當農節。爲守令者。豈有役一民奪農時之慮。而外邑還穀不敷。禮糧乏絕。以致失時。監司守令預爲相議。劃給種糧。俾無失時之意。請申飭。敎以。所奏甚好。出擧條。自廟堂措辭。各別嚴飭諸道。○副校理沈基泰啓言。戶判以農民給糧之意仰達。臣亦以賑事。有所仰達矣。各邑賑民。一付賑簿。則例不給還穀。故雖欲耕作。由於種糧之難辦。以至廢農。賑民中農作之類。給糧播耕之意。請申飭設賑諸道。敎以。出擧條。令廟堂申飭。
정조 7년 · 강
命校正堂上。使之來待。
정조 7년 · 목
敎曰。 譜略中草。尙不進呈。如有未及稟定事。則提調校正堂上。使之食後來侍。
정조 7년 · 강
遞承旨林錫喆趙鼎鎭。以沈有鎭洪秉纘代之。尋遞秉纘。以吳載純洪明浩爲承旨。
정조 7년 · 목
敎曰。陳疏承旨許遞。前望單子入之。○政院。以秉纘在外。啓請下諭。允之。敎以。政院番次苟艱。不爲仕進承旨及在外承旨許遞。前望單子入之。
정조 7년 · 강
以李崇祜爲兵曹參判。
정조 7년 · 목
政院啓言。兵曹參判及參議。移除承旨。本曹無入直員。有闕代左出。請牌招入直。從之。敎以。與未差之代。前望單子入之。
정조 7년 · 강
行召對于誠正閣。召見校正堂上及臺臣。承旨沈有鎭。玉堂沈基泰林道浩。閣臣李崑秀。假注書沈普賢。兼春秋林鳳頀金星甲。宗簿提調鄭一祥。校正堂上李瀁。大司諫趙英鎭。掌令安鼎大。
정조 7년 · 목
講國朝寶鑑。○一祥曰。譜牒事。多有稟定者。而大臣不入。臣不敢獨奏矣。予曰。事甚重大。將使大臣決定矣。收議於左右相。詣一草記。一祥曰。大臣亦必以草記爲難矣。次對時稟定何如。予曰。指一稟定事往傳也。一祥曰。昭容爵號。何以爲之乎。予曰。此亦使大臣定之也。一祥曰。常溪君名字。旣命改之矣。以何字改定乎。予曰。欲爲改定以給。而未果矣。當書下于本寺矣。譜牒中草。以何間進上耶。一祥曰。以今二十二日爲定。予曰。往議於左右相。勿復以不敢擅便爲辭。指一草記事往傳也。
정조 7년 · 강
大司諫趙英鎭。掌令安鼎大。避嫌乞遞。竝賜批。
정조 7년 · 목
英鎭避嫌略曰。臣於昨年。黍叨見職。適仍賤疾。自犯違逋。僚臺疏斥。至以占便等語。論列嚴峻。至今追思悚愧交中。而今當堤防漸壞。懲討政急。雖非臣言私之時。以此情勢。寶難抗顏。請命遞斥。批以。勿辭。○鼎大避嫌略曰。臣登筵席。諫長處置之除。不善周旋。至被承宣請推。何敢仍冒臺次。請命遞斥。批以。勿辭。亦勿退待。
정조 7년 · 강
召見承旨李在學子誠正閣。
정조 7년 · 목
予命在學。讀黃海監司沈念祖狀啓。予曰。此後預備兼春秋。待開門入來。趁門限出去。若或違越。則政院直捧拿處傳旨可也。予曰。注書出去。兵判入來開政事分付。予曰。藥房掌務官囚徒入來後守。廳承旨。卽書放字以給之意分付。敎曰。今日政。新除授守令邊將。皆令待明朝辭朝。水使亦令不多日內辭朝。予曰。注書注往問于兵曹參判。以書筵續綱目畢講時。爲宮官與否以來。沈晋賢奏曰。雖是其時宮官。未體入參於畢講之筵云矣。予曰。然則綱目續綱目畢講時。俱是宮僚矣。予曰。東道虎患如何。記注官金健修曰。近聞少息云矣。予曰。西道如何。記注官金鳳顯曰。正月念後寢息云矣。予曰。麥農如何。鳳顯曰。耕種爲三分二矣。予曰。東道如何。健修曰。大體三分二耕種而數日後。可以盡耕云矣。予曰。尙未盡耕者。或由於種糧之乏絕云耶。鳳顯曰。種子則皆已貿易云矣。
정조 7년 · 강
命甕津水使李潤禧罷黜。差使員金興弼。嚴棍取招。
정조 7년 · 목
敎曰。以西穀運輸事。朝家之前後申飭。何等截嚴。非爲穀物之臭載。誠以不謹領運。不善看望。或致入物之墊溺故耳。屢下先甲之令。俾效共濟之力。而觀此狀辭。兩道領運差員之厭其駕海。潛自由陸。紀綱所在。無嚴莫甚。若非卿登聞。朝家何以知之。卿之初政若此。來效可觀繼。此益加惕念。勿論此事彼事他事。無或放忽事回諭。請罷邊將守令。竝令該曹。今日政各別擇差下送。甕津府使李潤禧。以魚水使罪狀。雖請廟堂稟處。廟堂之議。似無異同。亦爲罷黜。至於關西差員不騎船委折。令廟堂行會本道。使之首實後稟處。海西差使員金興弼罷黜之律。失之太輕。仍令廟堂嚴棍取招狀聞事。一體分付。
정조 7년 · 강
命李光靖待窠調用。前主簿崔興遠陞職調用。
정조 7년 · 목
敎曰。嶺南山川風氣之美。最於八路。重以二三先正。唱道興學。名賢之輩出。俗尙之敦厚。良有以也。近來人材。雖不遠古。其中讀書之人。皆能步趨端詳。言貌恭謹。不問可知爲嶺南儒士云。豈非遺風尙存。絃誦不裏之故耶。予每欲拔其充而用之。特患未之知也。故參議李象靖。固是一道之雅望。雖以向來一疏觀之。可驗所蘊之不草草。故召致朝廷。叧欲試用。今焉已矣。可勝嗟歎。知申才遞嶺伯。日前問之。其弟光靖。亦能固窮讀書。修餙行檢。鄕里咸稱道內知名。頻有乃兄之風云。予甚嘉之。分付銓曹。使之待窠調用。又聞前嶺伯言。前主簿崔興遠。行誼不但有可稱。捐財濟窮家。有先公後私之庫。隣里不知有常賦。仍以鄕約勸誨之云。旣聞之後。豈可不錄用。亦令該曹。陞職調用。此等人必欲見之。申飭上來。噫。士貴尙志。予豈以利祿誘之哉。第四方之士。知予所尙者學行。所急者人才。則或可以知勸。此予之志也。
정조 7년 · 강
命副司直李崇祜。特加一資。
정조 7년 · 목
敎曰。近因記錄舊僚之擧。早欲提敎而未果。日前召對。讀寶鑑而又有思得者。 列朝在春邸時。綱目畢講。有 世宗仁宗兩朝故事。而畢講後賜宴殿庭。優施賞典。予小子昔在東宮時。講綱目畢秩。適符 兩朝盛蹟。竊自以爲與有幸焉。伊時宮僚中。自初卷始講。至于畢請日參講。又至于績綱目進講時者。惟此宰臣一人而已。以寶鑑所載者觀之。宮僚之適當畢講時者。猶蒙曠絕之異渥。況此宰臣之終始侍講者乎。其在表獎之義。何惜一級。此擧實合述古念舊之政。行副司直李崇祜。特加一資。
정조 7년 · 목
敎曰。畿甸懶農。實爲諸道之最。雖以目下言之。不墾之田。殆至强半。或稱無牛。或托乏種。未見有服田力穡之擧。歲初勸飭之意。果安在哉。爲邑宰者。若能躬任田畯之男。無牛則借給。乏種者優分。日聞闢蕪菜。考其勤怠。民雖欲懶農得乎。今日一二處審察所登聞者如許。外此列邑之同然。足可反隅。令廟堂。以此意卽爲行會畿伯。巡到處。使之面飭邑宰。曉諭民人。切勿如前泛忽。
정조 7년 · 강
校正廳。以大臣收議啓。
정조 7년 · 목
該廳啓言。謹奉 聖敎。往問左議政李福源。右議政金熤。則以爲。以 德宗大王御牒事。有問議之命。而國朝典禮。未有可據。謹稽別編。書以男字。恐合禮意云矣。敎以。依大臣議施行。又啓言。依下敎。以昭容宮嬪號事。往問于左議政李福源。右議政金熤。則以爲。哲字泰字裕字興字綏字似好。而不敢指一仰對云矣。敎以。以宜字爲之。○政院啓言。昭容宮嬪號。以宜字爲之事命下矣。政官牌招開政何如。敎以。嬪爵官敎。昨年業已安寶下批。字號不必開政擧行。但令催促在外郞官上來後傳給也。
정조 7년 · 강
右議政金熤箚陳病狀乞遞。賜批。
정조 7년 · 목
箚略曰。伏以臣。以材則無當之器也。以病則難醫之疾也。陳力就列。亦所不堪。至於三階重任。尤非擬議於臣者。特以祈免。輒增殊春。感激恩私。怵迫嚴命。遂不得不冒昧承當。此實爲一伸義分。非欲久玷隆顯。而況復疾病漸痼氣力益綴。因循拖過。不思所以變通。噫。國事日非。義理不明。隄防蕩然。刑政失當。位著之上。名節掃地。草野之間。士氣日餒。致使時事至此。至尊獨勞。古所云將安用彼相爲者。實臣之謂也。噫。凶徒之薄竄旋宥。臥席自斃。義理益晦。綱紀益墜。將至於人不人國不國矣。臣之前後執奏。不能孚格天聽。不職之罪。到此益著。亟許遞臣重負。以全微諒焉。批以。卿胡爲而有此巽避之擧也。箚辭不啻屢千百言。言微而旨邃。予誠左右顧而懵然。不知何以爲批也。噫。時事艱虞。一人之獨勞。卿旣知之矣。又言之矣。奈之何不念矯救之方。使日壞之世道。以至於愈壞也耶。予聞大臣去就。係治敎之汚隆。卿今決去。予將疇與共理。況於日前筵席。略布區區之蘊。此時所以策勵而期勉之者。爲尤懇。卿何忍巽避。卿何忍巽避。切冀卿之亟齗來章。康濟國事。仍命遣史官傳論
정조 7년 · 강
待敎李崑秀疏辭新除奎華之任。賜例批。
정조 7년 · 강
執義呂善亨正言韓光植陳疏乞遞。仍討逆。竝賜批。
정조 7년 · 목
善亨疏略曰。栢府新命。又下於夢想之外。況値署經有命。天牌踵臨。豈敢言私。舊症添加。萬無强起之勢。兹於召命之下。仰暴實狀。亟遞臣職馬。臣於丐免之章。豈遑他說。鄭妻之出陸。何爲而有此擧也。至於國榮德相之窮凶。未施誅戮。國無法則已。有法則豈可不施於此等之逆哉。亟允三司之請。快施孥戮之典。○光植疏略曰。不自意薇垣除旨遞下。馹召繼降。臣誠惶感。不知所以措躬也。況今大論方張。懲討是急。尤不可以如臣拙訥。苟然充位也明矣。左右揣量。承膺無路。略陳短章。特命鐫削。噫。臣旣不以臺職自居。則固不宜贅及他說。鄭妻之妖惡。爲厚麟根柢。而終屈三尺。龜柱之劇逆。乃量鐉窩窟。而尙容海島。國榮德相之窮凶絕悖。磔巿之律。未加於陰誅之前。輿論益激。更加三思。特允三司之請。竝批以。尾陳事。他批已言之。爾其勿辭。
정조 7년 · 강
掌令魚錫齡。以母病陳疏乞遞。批許救護。
정조 7년 · 강
有政。吏曹參判金履素。兵曹判書鄭好仁進。
정조 7년 · 목
以嚴璹爲大司憲。姜彝正爲獻納。趙時偉爲大司成。鄭東浚爲檢詳。成德朝爲執義。趙榮弼爲司諫。黃仁炫爲持平。申大尹爲正言。鄭一祥爲知敦寧。徐有隣爲刑曹判書。金命浚[峻:I-PERSON]爲長淵縣監。鄭東浚單付舍人。以徐有和爲黃海水使。○因五衛將望筒。敎以。朝廷無旌別之擧。而似此之勞。亦復仍而置之。甚非聳勸之意。前從事官具紞。此窠擬入。以是之故。捉廷彥之將校。終無賞典。北營之人。亦不無落莫之意云。該校姓名。問于北伯。施以加資之典。○因守門將望筒。敎以。宣傳官閔百履居首事。復職承傳已久。而尙不調用何也。此望筒勿施。
정조 7년 · 강
遞舍人鄭東浚。
정조 7년 · 목
敎曰。聞承宣所奏。舍人在外。明日諡坐。雖有特敎。不得擧行云。在外舍人許遞。令該曹口傳差出。
정조 7년 · 강
以徐龍輔爲舍人檢詳。口傳也。
정조 7년 · 강
命故兵使李尙礮贈諡。
정조 7년 · 목
敎曰。故將臣及節度。次第贈諡。今則無遺漏人。以朝家念舊之意。殊用愴然。況故兵使李尙礮。卽禁將之祖。雖謂之有餘蔭可也。且況舊甲才過。烏可無追念之擧。贈諡將臣節度子孫中。如有可堪靺韎韋之才。令三軍門勸武傳令後草記。當召見後收用。以此分付。
정조 7년 · 강
命都監哨官白慶周拿處。闕番軍梁道賢嚴棍充軍。
정조 7년 · 목
兵曹啓言。卽聞總郞巡檢時。弘化門入直軍一百名中。一名執闕云。莫重宿衛。有此闕直。而當該哨官。矇不覺察。事極驚駭。闕番軍梁道賢。令攸司科治。領軍哨官白慶周。令該府請拿問嚴處。允之。○訓鍊都監啓言。卽接弘化門入直哨官白慶周手本。則入直軍梁道賢。昨日夕食代出去後。終不入來。致有總府摘奸時執頉云。事極驚駭。闕番軍跟捕嚴覈。而當該哨官。決棍汰去。旗隊總嚴棍除案。以懲日後。而臣亦有紀律不嚴。惶恐待罪。敎以。卿則勿待罪。大抵此等事現發。固有頭目不飭之罪。而近來奸僞日深。安知非固欲生梗而然。則一人之罪。畿人除案。宜有變通之擧。此後夕食代後點考。各別仔細爲之。如有闕額。以本營外營中附近營入直軍。門限前先爲充代。俾無草記煩瀆之弊。金虎門準此。又啓言。闕番軍梁道賢。査其根着。兄弟兩人。方在巡令乎。嚴問則道賢欲避軍伍。故爲生梗云。究其所爲。決不可科治。而止絕島限已身爲奴。請以嚴軍律。允之。敎以。梁道賢。限己身爲奴則過矣。勿爲移送刑曹。拘留卿營。待後日次習陣時。嚴棍後限三年充軍可也。
정조 7년 · 강
命兪雲柱。更爲嚴覈。
정조 7년 · 목
刑曹啓言。兪雲柱原情。攔入闕門。借佩號牌之罪。箇箇遲晚。請照律勘處。敎以。躍入與攔入有異。則宜問躍入委折。此公事太甚疏略。待新秋判堂出仕。更爲間坐。嚴覈取招以聞。
정조 7년 · 강
命遺吏郞。摘奸諸執事淸齋。
정조 7년 · 목
東南 關王廟纛所祭。在再明也。
정조 7년 · 강
李崑秀單付檢閱。
정조 7년 · 강
召見承旨鄭志儉金宇鎭于誠正閣。
정조 7년 · 목
予曰。下番翰林與李時秀。無春秋兼銜應避之嫌乎。宇鎭曰。爲六寸親。故無相避之嫌矣。予曰。新海伯何間欲爲下去耶。志儉曰。望間欲爲辭朝云矣。予曰。今番別巡之後。廣州民情何如云耶。宇鎭曰。昨見廣尹。則以爲俵給別巡之時。以內下物宣布。德意。則擧皆感祝云矣。予曰。賑穀不敷。是可悶矣。宇鎭曰。西穀上來。則足可分排矣。予曰。今春兩麥。立苗何如云耶。宇鎭曰。臣聞郊外消息。則已有大登之望云矣。予曰。今此所恃者惟豐年。八域俱登。萬姓同歡。則是豈不大幸耶。宇鎭曰。民有先見。今年可臻豐熟矣。予曰。朔書俄已更考。注書出去。榜目更爲修整以入
정조 7년 · 강
行藥院入診于誠正閣。仍召見判府事鄭弘淳及下直守令邊將。都提調徐命善。提調鄭民始。
정조 7년 · 목
日次請診也。○予曰。右相之陳箚請免。抑何故也。命善曰。臣見箚辭。似非一時請暇之章矣。予曰。向來責勉。安知焉決退之階耶。命善曰。今此所辭。誠涉過矣。予曰。右相長處。惟在恬退二字矣。命善曰然矣。予曰。李崇祜事。誠壯矣。命善曰。所下恩敎。誠令人感泣矣。民始曰。日昨掌務官不善擧行。致煩飭敎。不勝惶悚矣。命善曰。今此所存人蔘。皆是去頭折尾之材。故初不合用於湯劑。可悶矣。予曰。誠官違牌人只推。更爲牌招事分付。○敎曰。下直守令邊將留待。漆原縣監使之今日辭朝。予曰。卿無事往還。誠可幸矣。弘淳曰。獲蒙恩暇。得省墳墓。不勝惶感矣。予曰。沿路民情何如。弘淳曰。水原廣州等諸邑。已設賑。而歷見守宰。則賑口漸減。流者還入云。是甚可辛。而昨年歉荒。百年內初有之歲也。予曰。民旣値歉。何以居生予。弘淳曰。屢下蠲恤之政。故民皆安堵矣。予曰。沿路民人。不知大臣之行云。是甚可嘉矣。弘淳曰。値此歉歲。何可張大作行乎。予曰。右相今以身病。陳箚請免。而以時事孔艱。鼎席俱空爲敎矣。弘淳曰。右相固卽擔當時務。而今此辭免。誠涉過矣。予曰。爾則何以今始上來乎。漆原縣監黃檄曰。以點船事。往審南北道六邑。故今始上來矣。予曰。漆原自是嶺南賑邑。爾卽下往也。檄曰。明日欲爲下去矣。予曰。爾之爲治。若不如前官。則當有罪責。着念爲之可也。檄曰。當盡心奉公矣。承旨洪明浩曰。檄筵席奏語未瑩。請推考。從之。予曰。邊將進前。釜山僉使邊鎭城進伏。予曰。本鎭自是邊上重地。着念爲治也。吾必浦僉使白兌起進伏。予曰。本鎭雖薄。下去善爲也。
정조 7년 · 강
行召對于誠正閣。承旨洪明浩。玉堂李太亨沈基泰。閣臣李崑秀。假注書沈晋賢。兼春秋金星甲金健修。
정조 7년 · 목
講國朝寶鑑。○敎曰。禮房承旨入侍。李在學進伏。予曰。講官先退。閣臣史官仍留。玉堂下番。亦勿退去也。予曰。予欲遣人廉察者久矣。固難其人矣。今玉堂庶幾稱其職矣。如或不善爲之。則反貽朝廷之羞。豈不憫哉。且此行雖不草草往還。亦不宜曠日持久也。因以封書親授。基泰承命先退。○敎曰。兵曹參判使之入侍。李崇祜進伏。予曰。昨日陞資之敎。非爲卿一已地也。蓋欲追述 兩朝已行之盛蹟也。綱目畢講。固是不易之事。 世宗大王中宗大王。皆於畢講之日。賜宴賞賚。以識其喜。予亦幸而畢講。與有辛焉。肆加卿一資。以表意焉。崇祜曰。臣於始講日及畢講日。幸以宮官入參。嘗以爲不常有之事。幸於臣身親見矣。今又記念於年久之後。迺有此曠絕之恩。惶感無以仰喩矣。予曰。伊時畢講之日。有七律識喜詩。續綱目畢講後。有長篇。宮官皆有所作。七律則作帖。長篇則散置未及作帖。今若收合。作一帖子以置。則可作日後之觀覽矣。崇祜曰。其時長篇。諸臣所作。皆散在其家。收聚作帖。則誠好矣。予曰。綱目始以記誦爲主。故不得如意䟎工。自丙戌以後。連年侍湯。幾乎廢業。不得誠實着工。至癸巳始畢。而續綱目則連爲䟎工。不至曠久矣。崇祜曰。續綱目則果爲連講。或有一夜請半編之時矣。予曰。朱書節要亦幾訖工。而嗣服後。不得連講矣。崇祜曰然矣。予曰。卿於其時。以何事加資乎。崇祜曰。以執義。蒙特除承旨之恩矣。予曰。明日監試初試。何時開場云耶。在學曰。開東時開場云矣。予曰。大科初試。在於何日耶。在學曰。來月初六日也。予曰。明日監試一二所主掌官。何司進去乎。進排官姓名知入。普賢奏曰。一所長興庫主簿許霔。二所戶曹正郞朴一源進去云矣。予曰。留院公事持入。晋賢奏曰。院中公事。已盡入啓矣。在學曰。 皇壇壇築有修改處。始役云。藝文提學牌招。製進祭文何如。予曰。臨時爲之未晚也。
정조 7년 · 강
命武臣朔試射。依規矩試取。
정조 7년 · 목
因專經武臣殿講取稟。敎以。講固不可闕。而射爲緊務。近來武弁弓馬之技。全不有意。誠一痼弊。武臣堂下朔試射。最是勸懲之計擧。兵判之久不設行。太涉因循。今春等武臣殿講停。以朔試射依前替行。殿座日子。以來月望念間爲之。前此雖減巡數。俾免才落。何必每每如是。今番當依規矩試取。以此意預令知悉。使之着意肄習。
정조 7년 · 강
以金方行兪漢敬爲校理。李喆模爲修撰。姜★(亻+寅)爲副修撰。
정조 7년 · 목
敎曰。玉堂番次不備。在外玉堂許遞。前望單子入之。待下批牌招。推移入直。
정조 7년 · 강
掌令安鼎大避嫌乞遞。賜批。
정조 7년 · 목
避嫌略曰。昨日入侍傳啓之除。康津縣量移罪人趙嵎之中間量移全未覺察。至承失檢之飭敎。滿心慚惶。揆以臺體。理難一刻晏然。請命遞斥。批以。勿辭。亦勿退侍。
정조 7년 · 강
命勸武傳令。政院申飭。
정조 7년 · 목
訓鍊都監啓言。故將臣孫李亨逵第三子溏。故節度使孫李敬懋姪光益。實合靺韎韋。自臣營勸武傳令。敎以。禁將之子。年前見之。亦有成就之望。與其姪一體傳令。使之待令。畿伯之子。年前果欲直爲勸武。而不無曲念之事。迄此泯默矣。然將家之支裔。豈敢辭避乎。聞厥父方以行部不在營。卿其更爲商量草記可也。禁御兩將。何不草記。令政院申飭。又啓言。依傳敎。禁將子光顯。勸武軍官傳令。畿伯李亨逵三子中。使一子繼述箕裘之業。傳令擧行。敎以。然則傳令捧現身。明朝使之待令。待令俊令宣傳官來稟可也。勸武科從當設行。三營新差一人。卿等各別勸課。無論大弓平弓。稍皆知向方後。言送宣傳官廳。以爲轉稟之地。況今大比在郞。趁殿講前。另加着意肄習。○禁衛營啓言。依傳敎。故節度使孫白師謹子東薳[遠:I-PERSON]。柳鎭夏子和源。可合成就。勸武傳令。敎以。使之明日待令。白東遠有同名二人乎。兩營幷差何也。○御營廳啓言。故節度使白時耉孫師謹子白東遠。金時泰孫履煥子益淳。似合靺韎韋。自臣營勸武軍官傳令。敎以。使之明日待令。白東遠有同名二人乎。兩營竝差何也。
정조 7년 · 강
命宣傳官試講。明日爲之。
정조 7년 · 목
以李憲默爲承旨。卒奉朝賀趙重晦諡忠憲。卒禮判金萬重諡文孝。贈戶判李尙礮諡忠穆。贈戶判金時泰諡忠毅。贈戶判白時耉諡忠莊。贈兵判尹慤諡忠愍。贈吏判朴聖源諡文獻。贈禮判李鎭衡諡忠簡。贈禮判林德躋諡忠獻。以林蓍喆爲大司諫。趙尙鎭爲大司成。
정조 7년 · 강
命試官望筒改付標以入。
정조 7년 · 목
敎曰。試官金憙。旣已身病受由。則受由人豈可擬入。銓曹堂上推考。原望筒。改付標以入。又敎曰。試官中衆所共知有情勢人。改付標以入。
정조 7년 · 강
命捉虎將校別單書入。
정조 7년 · 목
因禁衛營中虎一頭捉得草記。敎以。將校軍兵別單書入。又因別單書入草記。敎以。將校軍兵本營賞。依例卽爲分給。內下別賞。使之明日領受。而捉虎將校。如以一人連三次爲之。則依例加資可也。今則卿營捉虎之數。至於三頭之多。自此快雪前恥矣。然御營牙兵。素稱善放。而所獲反讓於禁營。極可訝惑。無乃以讓功之意。比訓局。不欲加數捉納之故耶。到今禁營之所捉。御營豈或不及。此意令御將知之。
정조 7년 · 강
兵曹參判李崇祜疏辭新資。賜批。
정조 7년 · 목
疏略曰。臣於日昨。伏奉傳敎。以臣特加一資。從古上之施恩。下之晉資者固多歧。而如臣魯莾。獨蒙曠絕之恩。此何爲也。惟我 列聖朝精一相傳。式至今休者。實由於終始典學。自成家法。以儲宮日三朝之暇。畢綱目百餘卷之富。惟有 兩朝耳。乃我殿下式克承之。探筆法於十六代與奪之際。監柯則於千餘年治忽之間。遂使窮宙之史。遄收趾美之功。猗歟休哉。而至於五十編續書。又復不多月而訖工。此實遄牒所未有也。今使臣托名於是筵。其爲光華。又不止於資級之特陞耳。乃殿下興感於講寶鑑之日。推惠於錄舊僚之典。聖念縱出於述古。臣心實慚於罔功。俯諒微懇。收還新資。俾恩典無濫。私分得安焉。批以。官寮中。自原綱目始講。至續綱目畢秩。始終參講。惟卿一人。今者升秩。意在述古。卿其勿辭行公。
정조 7년 · 강
御春塘臺。行宣傳官試講。
정조 7년 · 목
自內詣春塘臺。陞座。試官以下入就。行禮訖。予曰。勸武人盡爲待令乎。善復曰。來待者三人。而李溏終不入來。故記過矣。予曰。李溏送令旗。卽爲招來也。柱國曰。白東薳[遠:I-PERSON]適在鄕外。故未能待令矣。予曰。白東俊家延諡時。想必愴感矣。善復曰然矣。予曰。試講。李身敬金爔任聖說元永冑權䎐沈公燁落點應講也。命開講。身敬等進請兵學指南。又講陣圖。收栍如例。予曰。勸武人進前。李光顯李光益進前。予曰。此人卽將家之子。宜有收用之典。宣傳官今若有窠。卽爲差除好矣。善復曰。在前鄭箕祥。以勸武越薦前。除拜宣傳官矣。金益淳進前。予曰。是誰也。柱國曰。金時澤之子矣。予曰。勸武諸人。着意習藝。從速決科申飭也。予曰。李溏催促入來。李溏進前。予曰。爾能善射乎。溏曰未也。予曰。勸武諸人。設帿試藝也。光顯等應射。予曰。李溏故爲不中着意應射事分付。予曰。將臣及左承旨亦爲射帿也。承旨李在學曰。各營習陣時。大將兼捕將。則所佩命召及其當日聚軍。有掣礙之端云矣。予曰。事勢似然。此後習陣草記入啓時。政院微稟可也。
정조 7년 · 강
設監試初試予一二所。一所試官申應顯林道浩李延伋。二所試官李時秀嚴思晚崔烜。
정조 7년 · 강
命武藝廳。糧餉屯二窠分屬。
정조 7년 · 목
訓鍊大將具善復啓言。武藝出身廳。方當新設之初。宜有優恤之道。若以糧餉屯二窠。分屬在右列。使之輪回差送。一年交替。則似有聊賴。請依此施行。從之。
정조 7년 · 강
命陞戶軍開番之類。絕島充軍。
정조 7년 · 목
訓鍊大將具善復啓言。陞戶軍厭避軍伍。闕番逃亡之類。決不可置之尋常。請絕島限五年充軍。以懲後弊。從之。
정조 7년 · 강
命落幅紙一百軸。劃送訓局。
정조 7년 · 목
訓鍊大將具善復啓言。都監軍兵所着油衣及帳幕油芚等所用落幅紙。數甚夥然。今番監試後。依丙申例。一百軸。請劃送訓局。從之。
정조 7년 · 강
行召對于誠正閣。承旨沈有鎭。玉堂李太亨姜★(人+寅)。閣臣李崑秀。假注書尹行任。兼春秋金健修金星甲。
정조 7년 · 목
講國朝寶鑑。○有鎭曰。贈判書李鎭衡贈職敎書。以吏判啓下。傳敎及近來擧行。皆以禮判書之。本家眩於擧行云。何以爲之乎。予曰。吏判禮判。從好書之無妨矣。有鎭曰。曾經三司者贈正卿。則例爲吏判云矣。予曰。以本家之意書之可也。延諡何日爲之云乎。有鎭曰。未及聞知矣。予曰。一二所收券單子入之。行任以尙不入來之意微稟。予命催促入之。予曰。問啓入來與否知入。行任以姑未入來微稟。
정조 7년 · 강
遞承旨李憲默沈有鎭。以沈豊之趙鼎鎭代之。
정조 7년 · 목
敎曰。聞其病無以讀奏公事。右副承旨沈有鎭許遞。院中苟艱。在外承旨亦爲許遞。前望單子入之。與申退承旨一體牌招。推移入直。又敎曰。新除授承旨中罷散人敍用。
정조 7년 · 강
莊陵別檢南基萬拿問。命安徐。
정조 7년 · 목
吏曹啓言。卽見原春監司蔡弘履狀啓。則 莊陵別檢南基萬。與寧越府使魚錫定。有所相較。至於輕離齋所云。莫重 陵寢。任意徑出。殊涉駭妄。爲先罷職。其罪狀。令該府拿處。允之。敎以。遐方之人。不識體例。無或爲怪。拿處安徐。
정조 7년 · 강
命關西才行薦。隨窠調用。
정조 7년 · 목
因平安監司徐浩修才行薦單子。敎以。依他道狀本判付。隨窠卽爲調用事。申飭銓曹。
정조 7년 · 강
命兩所試官處問啓。
정조 7년 · 목
敎曰。試所書題。例於懸題後。書出別單。封送政院入啓。自是應行之例。而今已侵夜。且有促敎。尙不書入。應行之事。擧行如許。試所事極爲駭然。兩所上試官推考。不飭之承旨。難免溺職。亦爲推考。又敎曰。兩所收券之數。與入門之數。無甚差殊。豈其場內。無隨從之攔入而然乎。此前所未見之事。極其訝惑。自政院兩所試官處。卽爲問啓。主掌官禁亂官知名以入。
정조 7년 · 강
遞兵曹參議李時秀。
정조 7년 · 목
敎曰。騎省番次苟簡。試所進去堂上許遞。前望單子入之。
정조 7년 · 강
禁衛營。以捉虎將校等施賞啓。
정조 7년 · 목
因該營捉虎敎鍊官林亨德等施賞草記。敎以。將校旣因特敎加資。不必更令該曹稟處。
정조 7년 · 강
譜略印役。命自今日爲之。
정조 7년 · 목
敎曰。 譜略中草。今日已奉覽還下。印役自今日爲之。從近進呈事分付。序文不必中草進呈。待內閣書送。卽爲入印事。一體分付。白綿紙件二十件。白紙件三十件。加印入啓。而 奉謨堂奉安件一件外。皆以菱花衣爲之事分付。以此意令校正廳及內閭知悉。又敎曰。 國朝譜牒卷。 景慕宮位號敬書。令校正廳知悉。又敎曰。子孫錄卷第次二十卷。二十一卷換次粧䌙事。分付校正廳。
정조 7년 · 목
敎曰。卿愼度日。問加減何居。數昨箚批。略布予心腹之蕰。卿果諒悉未。噫。卿以今之時。爲何等時也。泮渙之朝象。難期淸平。囂竸之習俗。無以靜鎭。予切欲銳意矯捄。而奈此治不從欲。徒見有志勤道遠之歎。何哉。然今承佐之責。亶在揆地。而卿忽引疾求免。以免爲期。未知有甚別般商度之端耶。否則此擧也。在卿一身計。則固便且幸。將使予一人獨勞於上。茫不知涇渭耶。一時無妄。自可勿藥。卿雖決欲去。予豈肯處捨。卿須念予慇懃之至意。勿復控辭。俟少間出而視事事。遣史官傳諭于右議政。問病以來。仍令御醫。持相當藥物看病。
정조 7년 · 강
持平許晊陳疏自引懲討。仍陳關西穀漕運便民之道。賜批。
정조 7년 · 목
疏略曰。前後恩除。殆無虛月。而只緣臣八耋老母。病淹鄕廬。未遂叩謝之忱。自速逋慢之辜。居常悚蹙。靡所容措。聖恩天大。不惟不罪。反賜恩點。繼以馹召。驚惶感泣。不敢言私。而臣之違傲。臣亦知罪。亟降威罰仍賜鐫免。臣於乞免之章。固不敢贅他。而見今合辭中。鄭妻之千妖萬惡。爲獜謙之窩窟。龜柱之窮凶大憝。爲量鐉之根柢。或令出置於陸地。或令假息於海島。至若國榮之臥死牖下。德相之徑斃獄中。自有治逆以來所未當有也。亟從臺啓。絕奸究之源。嗚呼。昨年三島道凶歉。畿甸爲甚。畿甸之中。漢南爲最。伏聞漕發關西數萬斛米。以爲畿民賑飢之資。凡厥舍生之類。孰不蹈舞。而第伏念。苟或有從便之方。則不害爲變通之道矣。就以關西穀諭之。畿內設賑諸邑區劃分俵。各有定數。而其沿海漕運之際。近峽轉輸之時。尾閭耗縮之弊。已不勝言。而擔輸牛載。勢所不已。則惠未及究。而民已告勞矣。臣愚以爲。關西穀分俵諸邑。旣有應納之穀物。則與其輸送而輸納。曷若留此輸送之物。除彼輸納之穀。各隨多寡。以爲相換之地乎。關西上米二萬斛。仍留惠廳。設賑邑所納大同米。則酌量除給。以作賑賀資。一以除窮民轉輸之勞。一以除賃載虛耗之費。則恐爲便宜之方。而至於大小米之互代。臣不敢知式例之如何。而如有一分便民之道。則些少礙掣。有不暇論矣。亟下廟堂。博採衆議。以爲進退。批以。首陳事。豈必更煩。尾附事。實爲目下便民之政。大抵西穀稅穀。均是公物。而輸送輸納。勞逸自異。依爾言郞欲從施。猶未知京司便否之如何。令廟堂今日內草記稟處。爾其勿辭察職。
정조 7년 · 강
備局。以持平許晊上疏覆啓。
정조 7년 · 목
備邊司啓言。卽因持平許晊上疏。有今日內草記稟處之命矣。取見原疏。則以關西米二萬斛。捧留惠廳。畿內賑邑所納大同米。除作賑資爲請矣。畿邑饑民之當此春窮。輸納大同。其爲艱辛。不聞可知。今若依臺請。西穀則歸之惠廳。畿穀則留作賑資。在公無損。於民大幸。宜請劃施。而問於該廳。則本廳貢價。應給大米者。元無以小米代下之例。而關西穀大米。不過四千石。其餘一萬六千石。皆是小米。給貢價。則貢人似有稱冤云。以本道事言之。每邑所劃之賑資。所納之大同。其數多寡。未必相當。區別不可不爛熟商量。務歸便當。令惠堂。往復京畿道臣。請稟處。敎以。以是之故。疏批不得輕許。卽令惠堂。往復道伯後。從速指一稟處之意分付。
정조 7년 · 강
掌令安鼎大。正言韓光植避嫌乞遞。賜批。
정조 7년 · 목
避嫌略曰。臣等俱以無似。忝居臺地。未卽趁早詣臺。至被喉院請推。相顧悚恧。其所溺職。何敢晏然於臺次。請命遞斥。批以。勿辭。
정조 7년 · 강
訓局。以中虎一頭捉得封進啓。
정조 7년 · 목
因訓鍊都監中虎一頭捉得草記。敎以。自各其本營。各別施賞後草記。內下別賞次。別單書入。
정조 7년 · 강
命時囚白慶周議處。金㷞勘放。
정조 7년 · 목
義禁府啓言。領軍哨官白慶周原情。泛稱遲晚。請刑推得情。敎以。除刑推議處。又啓言。晉州前營將金㷞照律。杖一百收贖。告身盡行追奪。私罪施行。允之。敎以。功減一等。
정조 7년 · 강
召見藥房提調鄭民始于誠正閣。
정조 7년 · 목
予曰。大臣處所送藥物。果卽齎送耶。民始曰然矣。予曰。關西穀相換事。物議何如云耶。民始曰。問議大臣則以爲。較其利害。雖曰有效於鄕民。在貢人不無稱冤 之端。勢難許施云矣。予曰。同副承旨持大臣書啓入侍事分付。
정조 7년 · 강
假注書鄭萬始。以右議政金熤附奏啓。
정조 7년 · 목
書啓以爲。臣奉聖敎。馳往傳諭于南部明禮坊明禮洞契右議政金熤所住處。則以爲。臣病實無自力。冒上疾痛之呼。乞蒙體諒之恩。不賜允許。今又史官臨宣聖旨。繼又有太醫來守。珍劑頒降。殆若父母唯疾之憂。藹 然於顧復之除。感激隕越。益當如何哉。顧今宿症漸添。蠢動末由。失職之罪。僨 事之懼。有不暇更引。而至於內醫之相守看護。實是曠絕 恩數。臣是何人。敢當此恩。亟 命收還。以安調息。而待日間省覺之少勝。當以文字。更申肝膈之懇。仰請威罰之加云矣。○因醫官朴明逵書啓。敎以。痰火升降。由冑 氣不健之致。豈可以目下外氣之未卽和解。咨且於當用之劑。安心領受之意傳之。仍傳蔘料。
정조 7년 · 강
遞掌令安鼎大。正言韓光植。
정조 7년 · 목
持平許晊啓言。掌令安鼎大。正言韓光植。俱以引嫌而退。詣臺差晚。有違格例。揆以臺體。不可仍在。請遞差。從之。